**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι 5 – 9 – 2025**

**ΑΜΑΡΟΥΣΙΟΥ Αρ. Πρ.: 203**

**Ταχ. Δ/νση: Μαραθωνοδρόμου 54**

**Τ. Κ. 15124 Μαρούσι**

**Τηλ.: 2108020697 Fax:2108020697**

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Κοινοποίηση: ΥΠΑΙΘΑ, Υπουργείο Εργασίας, Δ. Ο. Ε., Συλλόγους Εκπ/κών Π. Ε. της χώρας**

**ΟΛΟΙ/ΟΛΕΣ ΣΤΗ ΣΥΓΚΕΝΤΡΩΣΗ ΣΥΝΔΙΚΑΤΩΝ ΤΗ ΔΕΥΤΕΡΑ 8/9 ΣΤΙΣ 19:30 ΣΤΟ ΣΥΝΤΑΓΜΑ**

**Να αποσυρθεί το νέο αντεργατικό τερατούργημα για το 13ωρο και τα ευέλικτα ωράρια.**

**Όλοι στα Συνδικάτα, όλοι στον αγώνα για γενναίες αυξήσεις στους μισθούς και**

**Συλλογικές Συμβάσεις Εργασίας.**

**Κλιμακώνουμε τον αγώνα με την οργάνωση πανεργατικής απεργίας.**

Δίνουμε απάντηση στα σχέδια κυβέρνησης, ΕΕ, εργοδοσίας αλλά και όλων όσοι στηρίζουν την πολιτική που θεοποιεί τα κέρδη, που βάζει στο επίκεντρο τους στόχους της πολεμικής οικονομίας.

Δεν πιστεύουμε τα όμορφα λόγια της κυβέρνησης περί «δίκαιης εργασίας για όλους». Κοινός παρονομαστής στα νομοσχέδια για το 13ωρο και το νέο πειθαρχικό δίκαιο στο Δημόσιο είναι η ένταση της εκμετάλλευσης των εργαζομένων, η οποία συνοδεύεται από καταστολή και διώξεις,

Θέλουν εργαζόμενους που ξεζουμίζονται με 13 ώρες δουλειάς στον ιδιωτικό τομέα και εκπαιδευτικούς, γιατρούς, νοσηλευτές, υπαλλήλους σε υπηρεσίες που πασχίζουν να τα βγάλουν πέρα με την υποστελέχωση, τις απαρχαιωμένες υποδομές, τους χαμηλούς μισθούς και να μη βγάζουν μιλιά για όλα αυτά.

**Πιο συγκεκριμένα η κυβέρνηση προωθεί τη δυνατότητα στους εργοδότες:**

Να «λιώνουν» στη δουλειά κάθε εργαζόμενο μέχρι και 13 ώρες την ημέρα, δηλαδή συμπληρώνουν αυτό που ισχύει σήμερα, το 13ωρο σε δυο και πάνω εργοδότες.

Να επιβάλλουν υπερωρίες σε εργαζόμενους που ήδη εργάζονται εκ περιτροπής.

Να αυξομειώνουν τον χρόνο εργασίας ακόμα και εντός της εβδομάδας, σύμφωνα με τις ανάγκες των επιχειρήσεών τους. Η δυνατότητα διευθέτησης της εργασίας πλέον δε γνωρίζει κανένα εμπόδιο, γίνεται από μία εβδομάδα έως και ένα χρόνο, και κάθε χρόνο, ανάλογα με τις ανάγκες της εργοδοσίας.

Να ξεχαρβαλώνουν το ωράριο των εργαζομένων με τη δυνατότητα ευέλικτης προσέλευσης ως και 120 λεπτών από την τυπική έναρξη και λήξη του ωραρίου καθώς και να μη θεωρείται εργάσιμος χρόνος ο χρόνος «προετοιμασίας», ο οποίος για τις βιομηχανίες είναι 30 λεπτά πριν και μετά την εργασία και αντίστοιχα 10 λεπτά για τον τουρισμό – επισιτισμό.

Να προσλαμβάνουν εργαζόμενους με συμβάσεις «δύο ημερών», ακόμα και ανήλικους!

Να κομματιάζουν την ετήσια άδεια των εργαζομένων, σε 4 «πενθήμερα» όλο τον χρόνο.

**Η κυβέρνηση λέει ψέματα:**

**Ψέμα 1ο:** Ισχυρίζεται η κυβέρνηση ότι δίνει τη δυνατότητα στους εργαζόμενους να δουλεύουν 13ωρες «αν το θέλουν». Στην πραγματικότητα η κυβέρνηση αντί να αυξάνει τους μισθούς και να μειώνει τον χρόνο εργασίας, τους εξαναγκάζει να δουλεύουν ατελείωτες ώρες για ένα αξιοπρεπές εισόδημα.

**Ψέμα 2ο:** Ισχυρίζεται η κυβέρνηση ότι απαιτείται συμφωνία του εργαζόμενου για τις αλλαγές στο ωράριο και ότι τους προστατεύει από τις απολύσεις. Η πραγματικότητα είναι ότι με αυτή την εργασιακή ανασφάλεια και τους χαμηλούς μισθούς, η εργοδοτική τρομοκρατία θεριεύει. Ο εργαζόμενος δε θα μπορεί να αρνηθεί υπό τον φόβο της απόλυσης, ενώ οι εργοδότες θα επικαλούνται άλλους λόγους για να απολύουν με το πάτημα ενός κουμπιού.

**Ψέμα 3ο:** Ισχυρίζεται η κυβέρνηση ότι παίρνει μέτρα ενάντια στα εργατικά ατυχήματα. Με 13 ώρες δουλειά την ημέρα καθώς και 78 ώρες και 6 ήμερες δουλειά την εβδομάδα, τα εργατικά ατυχήματα, οι νεκροί και οι σακατεμένοι θα πολλαπλασιαστούν.

**Ψέμα 4ο:** Ισχυρίζεται η κυβέρνηση ότι με την τετραήμερη – δεκάωρη εργασία και τις απλήρωτες υπερωρίες οι γονείς θα αφιερώνουν μια ημέρα εξ ολοκλήρου στα παιδιά τους. Μόνο ένας νοσηρός εγκέφαλος μπορεί να ισχυριστεί ότι τα παιδιά έχουν ανάγκη τους γονείς μια φορά την εβδομάδα και όχι κάθε ημέρα. Άλλωστε καταργώντας τις καλοκαιρινές άδειες (συνεχές δεκαήμερο) αφαιρούν κάθε δυνατότητα στους γονείς να κάνουν ακόμα και διακοπές με τα παιδιά τους.

**Καμιά θυσία για τα κέρδη των επιχειρηματικών ομίλων και τα γεράκια του πολέμου**

Αυτή είναι η περιβόητη «ευρωπαϊκή κανονικότητα» και το « κράτος δικαίου» για το οποίο μιλούν η ΝΔ, το ΠΑΣΟΚ και ο ΣΥΡΙΖΑ, τα κόμματα δηλαδή που έχουν ψηφίσει και εφαρμόσει όλους τους αντεργατικούς νόμους των τελευταίων 15 ετών. Αυτές είναι οι περίφημες οδηγίες της Ε.Ε. που προβλέπουν μονάχα τη μεσολάβηση 11 ωρών ανάμεσα στις δύο βάρδιες, δηλαδή τη δουλειά για 13 ώρες την ημέρα.

Ενδεικτικό της προσπάθειας κυβέρνησης και κράτους για την κατάργηση του σταθερού χρόνου εργασίας αποτελεί η παγιωμένη κατάσταση με τις χιλιάδες προσλήψεις αναπληρωτών στα σχολεία αλλά και το πρόσφατο εφεύρημα με τις συμβάσεις των τοπικών προσλήψεων, που δεν μοριοδοτούν την προϋπηρεσία, και προβλέπουν την απόλυση του συμβασιούχου εκπαιδευτικού ακόμη και λίγες μέρες αφότου προσληφθεί.

**Δε μπορούμε να αφήσουμε τα σχέδιά τους να περάσουν!**

**Το οφείλουμε στους μαθητές μας π**ου παραπονιούνται ότι δε βλέπουν αρκετές ώρες τους γονείς τους, γιατί δουλεύουν από το πρωί μέχρι το βράδυ, οι οποίοι είναι η επόμενη βάρδια των εργαζομένων και δεν πρέπει να συνηθίσει σ’ αυτή τη βαρβαρότητα.

**Δεν έχουμε καμία προσδοκία για το περιβόητο καλάθι της ΔΕΘ της κυβέρνησης.** Ένα καλάθι που για τους εργαζόμενους περιλαμβάνει την επέκταση της 13ωρης δουλειάς και τη «διευθέτηση» του χρόνου εργασίας όλο τον χρόνο, έ**να καλάθι** στη λογική της «στροφής» στην πολεμική οικονομία, την ένταση των εξοπλισμών, τη βαθύτερη εμπλοκή της χώρας στους Ευρωατλαντικούς ιμπεριαλιστικούς σχεδιασμούς και πολέμους.

Κερδισμένοι θα είναι μόνο οι επιχειρηματικοί όμιλοι με νέες φοροαπαλλαγές και προνόμια την ώρα που ένας ακόμα Σεπτέμβρης γίνεται εφιάλτης για τη λαϊκή οικογένεια, με λογαριασμούς, ενοίκια, χρέη, πλειστηριασμούς και φόρους που τρέχουν. Με ακόμα μεγαλύτερη εμπορευματοποίηση ζωτικών κοινωνικών αναγκών στην Υγεία, στην Παιδεία κ.α.

Προκαλεί το κοινό λαϊκό αίσθημα η στάση του ΠΑΣΟΚ και του ΣΥΡΙΖΑ που θυμήθηκαν τώρα την κατάργηση του 8ωρου. ΕΙΝΑΙ ΣΥΝΕΝΟΧΟΙ. Είναι αυτοί που εφάρμοσαν το νόμο Βρούτση – Αχτσιόγλου, που μαζί με την ΝΔ κατάργησαν τον 13ο και 14ο μισθό των δημοσίων υπάλληλων και αντίστοιχα τη 13η και 14η σύνταξη. Αυτοί που έψαχναν να βρουν τα θετικά στον Νόμο Χατζηδάκη ψηφίζοντας το ΠΑΣΟΚ το 70% των άρθρων και ο ΣΥΡΙΖΑ το 50% εκείνου του νομοσχεδίου. Αυτοί που απέναντι στον νόμο Γεωργιάδη έβαλαν πλάτη κατευθύνοντας τους ανθρώπους τους στο συνδικαλιστικό κίνημα να καταψηφίσουν εκείνη την απεργία.

**Απαιτούμε την απόσυρση αυτού του εκτρώματος.**

**Να μην τολμήσει η κυβέρνηση να το φέρει στη Βουλή.**

**Κλιμακώνουμε με πανελλαδική – πανεργατική απεργία.**

Μόνο η δύναμη του οργανωμένου αγώνα με επίκεντρο τις σύγχρονες ανάγκες μας μπορεί να φέρει θετικές εξελίξεις και νικηφόρα αποτελέσματα. Αγωνιζόμαστε για να μπορέσουμε να ζήσουμε εμείς και τα παιδιά μας με αξιοπρέπεια, με δικαιώματα, απολαμβάνοντας τους κόπους της δουλειάς μας.

**Να δυναμώσουμε την πάλη μας, μέσα από τα συνδικάτα μας, διεκδικώντας:**

**Να αποσύρει τώρα η κυβέρνηση το αντεργατικό τερατούργημα που έφερε για διαβούλευση!**

* Σταθερή δουλειά με δικαιώματα.
* Κατάργηση της διευθέτησης του χρόνου εργασίας και όλων των μορφών ελαστικής απασχόλησης.
* Αυξήσεις στους μισθούς και κλαδική Συλλογική Σύμβαση Εργασίας. Επαναφορά 13ου και 14ου μισθού.
* Λεφτά για μισθούς, Συντάξεις, Υγεία, Παιδεία, και όχι για του πολέμου τα σφαγεία και τα κέρδη των λίγων! Άμεσα μέτρα ενάντια στην ακρίβεια και για την προστασία του εισοδήματος των λαϊκών νοικοκυριών.
* Καμιά εμπλοκή της χώρας μας στο μακελειό του πολέμου! Να κλείσουν οι βάσεις του θανάτου σε όλη τη χώρα! Να γυρίσουν πίσω τα πλοία και το προσωπικό των ενόπλων δυνάμεων που βρίσκονται σε αποστολές στο εξωτερικό.
* Προστασία της λαϊκής κατοικίας! Πλήρης νομοθετική προστασία της πρώτης κατοικίας των λαϊκών νοικοκυριών και απαγόρευση των πλειστηριασμών της πρώτης κατοικίας.

